ข่าวลบ กวนหุ้น ‘สมพล’ ให้ระวัง
โพสต์ทูเดย์ &#8212; หุ้นขอพักฐานตามตลาดโลก ตัวเลขเศรษฐกิจสหรัฐแย่ ราคาน้ำมันลด เหล็กจีนล้นตลาด &#8220;สมพล&#8221; เตือนนักลงทุนระวังการลงทุน
26 ก.ย. 2552

โพสต์ทูเดย์ — หุ้นขอพักฐานตามตลาดโลก ตัวเลขเศรษฐกิจสหรัฐแย่ ราคาน้ำมันลด เหล็กจีนล้นตลาด “สมพล” เตือนนักลงทุนระวังการลงทุน
ตลาดหุ้นไทยวันสุดท้ายของสัปดาห์ฝืนกระแสหุ้นในตลาดโลกลงไม่ได้ ระหว่างวันพยายามปรับตัวบวกแต่สุดท้ายปิดที่จุดต่ำสุดของวันระดับ 721.57 จุด ติดลบ 6.97 จุด มูลค่าซื้อขายรวม 28,980 ล้านบาท โดยนักลงทุนต่างชาติซื้อสุทธิต่อ 877 ล้านบาท และนักลงทุนสถาบันทิ้ง 1,220 ล้านบาท 
อย่างไรก็ตาม หุ้นน้องใหม่ บริษัท กรุงเทพประกันชีวิต (BLA) เข้าตลาดวันแรกสอบผ่าน โดยปิดที่ 15.30 บาท แจกกำไรคนจองซื้อ 1.80 บาท หรือ 13.33% 
ทั้งนี้ บริษัท กรุงเทพประกันภัย (BKI) เตรียมเงินไว้ 200 ล้านบาท ทยอยซื้อหุ้น BLA เพิ่มจาก 4.3% ในปัจจุบันเป็นประมาณ 5.5% ใน6 เดือนข้างหน้า
เจ้าหน้าที่การตลาด กล่าวว่า ตลาดต้านแรงขายไม่ไหว เพราะนอกจากราคาหุ้นหลายบริษัทขึ้นมาสูงกว่าปัจจัยพื้นฐานของปีนี้แล้ว ปัจจัยลบก็เริ่มมีน้ำหนักมากขึ้นโดยเฉพาะตัวเลขเศรษฐกิจสหรัฐสำคัญออกมาแย่กว่าที่คาดการณ์และราคาสินค้าโภคภัณฑ์อ่อนตัวลง ท่ามกลางเงินเหรียญสหรัฐที่แข็งค่าขึ้น
วานนี้ สหรัฐเปิดเผยตัวเลขยอดขายบ้านมือสองเดือนส.ค. ร่วงลงแรงเกินคาด 2.7% แตะระดับ 5.10 ล้านหลัง จากระดับ 5.24 ล้านหลัง ในเดือนก.ค. และราคาน้ำมันลดลง 3.08 เหรียญสหรัฐ ปิดที่ 65.89 เหรียญสหรัฐต่อบาร์เรล
“ราคาน้ำมันดิบที่ลดลงกระทบต่อหุ้นกลุ่มพลังงานโดยตรง และมีผลต่อน้ำหนักหุ้นไทยมาก โดยสำนักข่าวบูมเบิร์กสำรวจความคิดเห็นนักวิเคราะห์แล้ว พบว่าเสียงส่วนใหญ่ฟันธงว่าสัปดาห์หน้าราคาน้ำมันมีโอกาสอ่อนตัวลง จึงกดดันราคาหุ้นของครอบครัวปตท. ลงไปมาก” แหล่งข่าวเปิดเผย
ขณะที่หุ้นกลุ่มธนาคารพาณิชย์ พยายามเป็นพระเอกต่อเป็นวันที่สอง แต่ก็ปรับตัวขึ้นไม่ได้ เผชิญแรงขายในช่วงบ่าย แม้นักวิเคราะห์หลายสำนักแนะนำให้เลือกซื้อหุ้นธนาคารขนาดใหญ่ได้ เพราะแนวโน้มผลการดำเนินงานไตรมาส 3 คาดว่าจะออกมาดีขึ้น 
นักวิเคราะห์บริษัทหลักทรัพย์เอเซียพลัส (ASP) คาดว่า ธนาคารไทยพาณิชย์ (SCB) จะมีกำไรสุทธิไตรมาส 3 ประมาณ 6,080 ล้านบาท เพิ่มขึ้น 16.3% จากไตรมาส 2 ด้านธนาคารกรุงศรีอยุธยา (BAY) จะมีกำไรสุทธิ 2,090 ล้านบาท เพิ่มขึ้น 19.2% จึงปรับเพิ่มมูลค่าหุ้น BAY ขึ้นจากเดิม 18.86 บาทเป็น 25.64 บาท
สำหรับหุ้นกลุ่มเหล็กที่เก็งกำไรผลงานงวดไตรมาส 3 ที่ดีขึ้นตามราคาเหล็กค่อยๆ ฟื้นตัวจากประมาณ 1.7 หมื่นบาทต่อตัน ในไตรมาสก่อน เป็น 1.9-2 หมื่นบาทต่อตัน ในเดือนก.ย. 
แต่ขณะนี้ก็เผชิญปัจจัยลบจากความกังวลเหล็กล้นตลาดจากจีนจึงมีแรงขายหุ้นออกมาเช่นกัน 
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย กล่าวว่า เชื่อว่าตลาดหุ้นไทยยังไม่ถึงขั้นเกิดฟองสบู่ แม้ในช่วง 1 เดือนที่ผ่านมา ดัชนีขึ้นเกือบ 70 จุด จาก 660 จุด มาอยู่ที่ 728 จุดก็ตาม เพราะเชื่อว่าเม็ดเงินต่างชาติยังไหลเข้ามาต่อเนื่อง และในตลาดยังมีหุ้นอีก 200 บริษัทที่ราคายังต่ำกว่ามูลค่าตามบัญชี (Book Value)อย่างไรก็ตาม นักลงทุนทั้งที่ลงทุนเองและลงทุนผ่านกองทุน ต้องลงทุนอย่างระมัดระวัง เพราะไม่รู้ว่าไตรมาส 4 ปีนี้ยังมีเหตุการณ์ที่ไม่ชัดเจนและปัจจัยเสี่ยง ทั้งภาวะเศรษฐกิจและการเมืองที่ต้องติดตามอย่างใกล้ชิด 
ด้านตลาดหลักทรัพย์แห่งประเทศไทย แจ้งว่า นักลงทุนที่ต้องการซื้อหุ้นบริษัท ทรู คอร์ปอเรชั่น (TRUE) ต้องวางเงินสดเต็มจำนวนล่วงหน้าก่อนซื้อหุ้นตั้งแต่วันที่ 28 ก.ย.-16 ต.ค. 2552